Addysgu'r Dyniaethau yn yr Awyr Agored

Efallai mai daearyddiaeth yw'r pwnc amlycaf i'w wneud yn yr awyr agored. Yn wir, wrth ddysgu am yr ardal leol y ffordd fwyaf effeithiol yw mynd yno ac archwilio!

Efallai y byddwch am gyfyngu eich ymweliad i dir yr ysgol, neu gallwch fynd ymhellach i ffwrdd a chynnwys yr ardal leol o amgylch eich ysgol.


Amcanion Dysgu:
• Defnyddio sgiliau gwaith maes (e.e. cofnodi gwybodaeth ar gynllun ysgol neu ardal leol)
• Nodi lleoliad y tirnodau yn gywir ar gynllun o'r ysgol
• Creu a dilyn cyfarwyddiadau syml


Adnoddau
• Llyfr stori gyda thema taith gerdded neu daith (e.e., Rosie’s Walk gan Pat Hutchins)
• Ffon neu frigyn gyda 5 band elastig ar gyfer pob plentyn
• Camera digidol/I-pads
• Clipfwrdd yn cynnwys copi o gynllun o dir yr ysgol ar gyfer pob plentyn
• Pensiliau
• Ffotograffau o dedi, a dynnwyd mewn gwahanol leoliadau ar dir yr ysgol.


Cyflwyniad
Sicrhawyd bod y plant yn ymwybodol o'r ffiniau, a buom yn trafod rheolau cyffredinol cyn mynd allan. Yn ein dosbarth awyr agored darllenon ni Rosie’s Walk. Yna fe wnaethom olrhain taith Rosie yn feddyliol, gan ddefnyddio troeon trwstan y llwynog fel ysgogiadau cofio i restru’r tirnodau a basiodd yn y drefn gywir. Buom yn trafod sut y gallai nodi tirnodau ar daith gerdded ein helpu i ddod o hyd i'n ffordd yn ôl i'r man cychwyn.


Gweithgareddau:

Map cynrychioliadol
Casglodd y plant wrthrychau naturiol, gan gynnwys brigau, codennau hadau, cerrig a dail, a defnyddiwyd y rhain i wneud map cynrychioliadol o’r safle.

Tynnu lluniau tirnodau
Gweithiodd y plant mewn grwpiau gan ddefnyddio camera digidol/i-pad i gofnodi tirnodau o amgylch y safle. Argraffwyd y ffotograffau yn ddiweddarach a'u plotio ar gynllun o dir yr ysgol.

Ffyn taith (journey stick)
Rhoddwyd brigyn â 5 band elastig i bob plentyn. Cerddon ni'r safle gan stopio i edrych a gwrando'n ofalus. Gofynnwyd i'r plant ddod o hyd i wrthrych a oedd yn eu hatgoffa o'r ardal a'i gysylltu â'u ffon gyda'r band elastig cyntaf. Ailadroddwyd y broses nes bod pob band yn cynnwys gwrthrych. Defnyddiwyd y ffyn yn ddiweddarach i ddwyn i gof y daith, a’i chofnodi ar y map cynrychioliadol.

Clipfyrddau
Rhoddwyd copi o’r cynllun o dir yr ysgol i bob plentyn. Buont yn cerdded y safle, gan blotio ardaloedd o ddiddordeb a thirnodau.

Ble mae Deio?
Cafodd pob grŵp lun o Deio (ein tedi bêr dosbarth), a dynnwyd rhywle ar y safle. Gofynnwyd i’r plant astudio’r ffotograffau’n ofalus i gael cliwiau am leoliad Deio. Yna heriwyd y plant i osod Deio yn union yr un lle ag yn y llun, ac i dynnu lluniau newydd i gymharu yn ddiweddarach.

Cyfarwyddiadau
Yn yr ystafell ddosbarth awyr agored fe wnaethom ofyn i’r plant, Sut gallwn i fynd o fan hyn i…? Yna defnyddiodd y plant eu cynlluniau ysgol gorffenedig i roi cyfarwyddiadau o’r ystafell ddosbarth awyr agored i dirnodau amrywiol.


Diweddglo
Gan ddefnyddio mapiau a chyfarwyddiadau’r plant fe wnaethom olrhain ein teithiau yn ôl i wirio a oeddent yn gywir.


Ffynhonnell: www.scholastic.co.uk/childedplus

